**Saistošo noteikumu projekta “Dienvidkurzemes novada pašvaldības līdzdalības budžeta projektu konkursa nolikums” paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Pašvaldību likuma 59. pants nosaka jaunu sabiedrības iesaistes pašvaldības darbā veidu – līdzdalības budžeta ieviešanu. Tā mērķis ir veicināt pašvaldības administratīvās teritorijas iedzīvotāju iesaisti teritorijas attīstības jautājumu izlemšanā, ievērojot Pašvaldību likuma prasības un to, ka par līdzdalības budžeta izlietojumu lemj pašvaldības administratīvās teritorijas iedzīvotāji. Līdzdalības budžeta īstenošanas tiesiskais regulējums noteikts Pašvaldību likuma 59., 60., 61., 62. pantā.Pašvaldību likuma pārejas noteikumu 7. punkts pašvaldībām uzliek par pienākumu no 2025. gada gadskārtējā budžetā paredzēt finansējumu līdzdalības budžetam.Saistošo noteikumu mērķis ir veicināt Dienvidkurzemes novada pašvaldības administratīvās teritorijas iedzīvotāju iesaisti vides, infrastruktūras attīstības un citu sabiedrībai aktuālu iniciatīvu ieviešanā, īstenojot sabiedrības ierosinātos pašvaldības teritorijas attīstības projektus, lai izpildītu pašvaldības autonomās funkcijas un brīvprātīgās iniciatīvas; nodrošinātu sabiedrības iesaisti pašvaldības lēmumu pieņemšanas procesos un dotu iespēju iedzīvotājiem tiešā veidā lemt par nepieciešamo iniciatīvu ieviešanu, kuras īstenos pašvaldība. Līdzdalības budžets sekmēs efektīvu, atklātu un atbildīgu pašvaldības darbu un šī darba atbilstību administratīvās teritorijas iedzīvotāju interesēm, nodrošinot vietējā līmeņa demokrātiju, sadarbību un panākot iedzīvotāju vajadzībām atbilstošākos un efektīvākos risinājumus, kā arī veicinot iedzīvotāju izpratni par pašvaldības darbu.Līdzdalības budžeta projektu konkurss sniegs iespēju iedzīvotājiem noteikt, kā pašvaldības attīstībai tiek izmantota daļa no pašvaldības budžeta. |
| 2. Fiskālā ietekme uz pašvaldības budžetu | Atbilstoši [Pašvaldību likuma](https://likumi.lv/ta/id/336956-pasvaldibu-likums) [59.panta](https://likumi.lv/ta/id/336956-pasvaldibu-likums#p59) otrajai daļai, pašvaldība gadskārtējā pašvaldības budžetā paredz finansējumu sabiedrības līdzdalības budžetam vismaz 0,5 procentu apmērā no pašvaldības vidējiem viena gada iedzīvotāju ienākuma nodokļa un nekustamā īpašuma nodokļa faktiskajiem ieņēmumiem, kas tiek aprēķināti par pēdējiem trim gadiem.Savukārt likuma “Par valsts budžetu 2025.gadam un budžeta ietvaru 2025., 2026. un 2027.gadam” 19.pants paredz, ka Pašvaldības dome gadskārtējā pašvaldības budžetā 2025. gadā paredz finansējumu līdzdalības budžetam ne mazāk kā 0,1 procenta apmērā, 2026. gadā ne mazāk kā 0,2 procentu apmērā, 2027. gadā ne mazāk kā 0,3 procentu apmērā un 2028. gadā ne mazāk kā 0,4 procentu apmērā no pašvaldības vidējiem viena gada iedzīvotāju ienākuma nodokļa un nekustamā īpašuma nodokļa faktiskajiem ieņēmumiem, kas tiek aprēķināti par pēdējiem trim gadiem.Dienvidkurzemes novada pašvaldības līdzdalības budžeta finansējuma apmērs projektu realizācijai attiecīgajā gadā tiks noteikts gadskārtējā pašvaldības budžetā.Dienvidkurzemes novada pašvaldības 2025. gada budžetā līdzdalības budžeta projektu konkursa norisei plānots finansējums 26 310,00 *euro* apmērā. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Sociālā ietekme – tiks veicināta sabiedrības iesaiste pašvaldības darbā, sabiedrībai nepieciešamo iniciatīvu īstenošanai tiks rīkots projektu konkurss, kura norisi reglamentēs šie saistošie noteikumi - “Dienvidkurzemes novada pašvaldības līdzdalības budžeta projektu konkursa nolikums”. Lai veicinātu iedzīvotāju iesaisti pašvaldības darbā un līdzdalību novada, tā apdzīvoto vietu vides un infrastruktūras attīstības jautājumu lemšanā, ievērojot iedzīvotāju intereses, projektu konkursa kritērijiem atbilstošie un sabiedrības balsojuma rezultātā visaugstāko novērtējumu ieguvušie projekti tiks īstenoti par pašvaldības budžeta līdzekļiem. Ieviešot pašvaldības līdzdalības budžeta projektu konkursu, iedzīvotājiem tiek mazināts atstumtības risks, radot visiem vienādas iespējas ietekmēt apkārtējās vides uzlabojumus, veicināta savstarpējā sadarbība un sabiedrības saliedēšana, saskaņota rīcība kopējam labumam, kā arī nostiprināta piederības sajūta savai pilsētai.Ietekme uz vidi - šiem saistošajiem noteikumiem nav tieša ietekme uz vidi, taču iedzīvotāji konkursā var iesniegt projektus, kuru īstenošanas rezultātā var tikt uzlaboti kādi konkrēti apkārtējās vides apstākļi, un tieši ietekmēt, kādus vides uzlabojumus pašvaldība ievieš novadā.Ietekme uz iedzīvotāju veselību – šiem saistošajiem noteikumiem nav tieša ietekme uz iedzīvotāju veselību, taču iedzīvotāji konkursā var iesniegt projektus, kas paredzēti sabiedrības veselības uzlabošanai.Ietekme uz uzņēmējdarbības vidi pašvaldības teritorijā – šiem saistošajiem noteikumiem nav tieša ietekme uz uzņēmējdarbības vidi, taču pašvaldība normatīvajos aktos noteiktajā kārtībā varēs piesaistīt uzņēmējus konkursā uzvarējušo projektu realizācijai.Līdzdalības budžetā apstiprinātās projektu idejas realizē pašvaldība, ievērojot visus normatīvos aktus attiecībā uz publiskā iepirkuma regulējumu un nodrošinot atbilstību brīvai un godīgai konkurencei. |
| 4. Ietekme uz administratīvajām procedūrām un to izmaksām | Saistošo noteikumu izpildi, Projektu ieviešanu, īstenošanu un uzraudzību nodrošina Pašvaldības Attīstības un uzņēmējdarbības daļa esošās darba atlīdzības ietvaros. Nepieciešamības gadījumā īstenošanā tiek iesaistītas arī citas pašvaldības struktūrvienības, kas uzticētos pienākumus veic esošās darba atlīdzības ietvaros.Projektu iesniegšana un iedzīvotāju balsošana notiek valsts vienotā ģeotelpiskās informācijas portāla www.geolatvija.lv sadaļā "Līdzdalības budžets".Iesniegto līdzdalības budžeta projektu ideju atbilstību noteiktajiem kritērijiem, realizācijas iespējamību izvērtē un iedzīvotāju balsošanai nodod konkursa vērtēšanas komisija, kura izveidota ar Dienvidkurzemes novada pašvaldības domes lēmumu. Komisijas locekļi atlīdzību par veikto darbu komisijā nesaņem.Projekta iesniedzējiem konsultācijas nodrošinās atbildīgo pašvaldības struktūrvienību darbinieki savas atlīdzības ietvaros.Informācija par līdzdalības budžeta projektu konkursu tiks ievietota Pašvaldības tīmekļvietnes [www.dkn.lv](http://www.dkn.lv) sadaļā “Pašvaldība” -> “Projekti” -> “Pašvaldības projektu konkursi”, kā arī citviet pēc nepieciešamības.Papildu administratīvo procedūru izmaksas nav paredzētas. |
| 5. Ietekme uz pašvaldības funkcijām un cilvēkresursiem | Saistošo noteikumu izpildei tiek noteikti jauni pienākumi vai uzdevumi esošajām institūcijām un to darbiniekiem, jo pašvaldībai ir palielinājies noteikto funkciju un uzdevumu apjoms.Saistošo noteikumu izpildē nav paredzēts izveidot jaunas institūcijas vai darba vietas, esošo likvidācija vai reorganizācija. |
| 6. Informācija par izpildes nodrošināšanu  | Saistošo noteikumu izpildi nodrošina pašvaldība saskaņā ar Pašvaldību likuma 62. panta pirmo daļu.Projektu konkursu izsludina, organizē un īsteno Pašvaldības Attīstības un uzņēmējdarbības daļa, nepieciešamības gadījumā iesaistot citas pašvaldības struktūrvienības.Projektu iesniegšana un iedzīvotāju balsošana notiek valsts vienotā ģeotelpiskās informācijas portāla www.geolatvija.lv sadaļā "Līdzdalības budžets".Iesniegto līdzdalības budžeta projektu ideju atbilstību noteiktajiem kritērijiem un realizācijas iespējamību izvērtē un iedzīvotāju balsošanai nodod konkursa vērtēšanas komisija, kura izveidota ar Dienvidkurzemes novada pašvaldības domes lēmumu. Iedzīvotāju balsojums nosaka atbalstāmos projektus, kuru īstenošanu nodrošina Pašvaldības Attīstības un uzņēmējdarbības daļa, nepieciešamības gadījumā iesaistot citas pašvaldības struktūrvienības. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošo noteikumu izmaksas pret ieguvumiem ir samērīgas, jo šādu saistošo noteikumu izdošanu paredz Pašvaldību likuma 61.pants. |
| 8. Izstrādes gaitā veiktās konsultācijas ar privātpersonām un institūcijām | Atbilstoši Pašvaldību likuma 46. panta trešajā daļā noteiktajam, sabiedrības viedokļa noskaidrošanai un priekšlikumu iesniegšanai, saistošo noteikumu projekts un tam pievienotais paskaidrojuma raksts tiks publicēts pašvaldības tīmekļvietnes [www.dkn.lv](http://www.dkn.lv) sadaļā “Pašvaldība” -> “Normatīvie akti” -> “Saistošo noteikumu projekti” -> “Apspriešanā nodotie saistošo noteikumu projekti”, paredzot iespēju ikvienam interesentam iesniegt savus priekšlikumus un komentārus. |
| Dienvidkurzemes novada pašvaldības domes priekšsēdētājs | *A. Priedols* |